**LLACIO DROS DRO ar y Safonau Gofynnol Cenedlaethol ar gyfer Gofal Plant a Reoleiddir i blant hyd at 12 oed – Cylchlythyr Llywodraeth Cymru WGC 002 22**

**Cwestiynau Cyffredin**

**Darparwyr**

1. **Â phwy yn fy awdurdod lleol y dylwn i gysylltu i gymeradwyo unrhyw newidiadau?**

Dylech drafod eich bwriad i wneud newidiadau gyda’ch awdurdod lleol (drwy’r Gwasanaethau Gwybodaeth i Deuluoedd neu eich cyswllt arferol yn y tîm gofal plant). Bydd unrhyw drefniadau llacio yn cael eu cytuno fesul achos yn unig, gan eich Awdurdod Lleol, yn dibynnu ar amgylchiadau lleol a natur y lleoliad. Mae’r trefniadau llacio ar gyfer y safonau wedi’u llunio i roi hyblygrwydd i ddarparwyr mewn amgylchiadau eithriadol, ond bydd angen cydbwysedd drwy sicrhau na chaiff ansawdd a diogelwch eu peryglu.

**Ni** all darparwyr ofalu am fwy o blant na’r nifer cytunedig o blant cofrestredig sydd ganddynt.

1. **Oes angen imi roi gwybod i Arolygiaeth Gofal Cymru o hyd?**

Oes, dylech roi gwybod i Arolygiaeth Gofal Cymru am unrhyw newidiadau drwy fewngofnodi i’ch cyfrif ar-lein. Mae yna system hysbysu ar gyfer llacio safonau gofynnol cenedlaethol y dylech ei defnyddio i roi gwybod i Arolygiaeth Gofal Cymru am y newidiadau.

1. **Sut bydd llacio cymarebau staffio gofal dydd yn gweithio mewn lleoliad oedran cymysg?**

Mewn lleoliad oedran cymysg, dylid dilyn y gymhareb sy’n berthnasol i’r plentyn ieuengaf ym mhob grŵp.

1. **Wrth lacio’r gofyniad i gael o leiaf ddau aelod o staff ar ddyletswydd mewn lleoliadau gofal dydd, pa gamau ddylid eu cymryd i sicrhau diogelwch a lles y plant?**

Dylai unrhyw benderfyniad i lacio’r gofyniad hwn gael ei wneud ochr yn ochr â’r darparwr gofal plant cofrestredig **ac** unigolyn cyfrifol y lleoliad, a dylid cynnal asesiad risg llawn cyn cytuno ar unrhyw beth. Dylai’r asesiad risg gynnwys system gymorth lle bydd pobl ar alwad, a mesurau wrth gefn rhag ofn na fydd yr unigolyn cyfrifol ar gael.

1. **Sut mae gwneud cais am wiriad dilysu hunaniaeth (IDV) fel rhan o fy nghais i’r Gwasanaeth Datgelu a Gwahardd (DBS)?**

O 1 Gorffennaf 2021 ymlaen, nid yw hi’n ofynnol ichi gael gwiriad IDV rhithiol nac wyneb yn wyneb yn un o swyddfeydd Arolygiaeth Gofal Cymru yn ystod eich oriau gwaith. Byddwch yn gallu defnyddio’r gwasanaeth gwirio IDV a ddarperir mewn Swyddfeydd Post lleol. Mae taliad gweinyddol bach o £12 am y gwasanaeth hwn, sydd i’w dalu gan yr ymgeisydd (dim ond ar ôl darparu’r holl ddogfennau cywir).

Mae’r gwasanaeth hwn mewn swyddfeydd post yn darparu:

* apwyntiadau gwirio IDV mewn 191 o leoliadau ledled Cymru
* apwyntiadau 6 diwrnod yr wythnos, rhwng dydd Llun a dydd Sadwrn
* amseroedd apwyntiadau rhwng 9am a 5.30pm (dylid ystyried amseroedd agor Swyddfeydd Post unigol cyn mynd)

**Ewch i’n** [**gwefan**](https://arolygiaethgofal.cymru/archwiliadau-gan-y-gwasanaeth-datgelu-gwahardd?_exception_statuscode=401) **i weld y newidiadau diweddaraf i’r trefniadau DBS a’r gofynion mewn ymateb i’r** [**Coronafeirws (COVID-19)**](https://arolygiaethgofal.cymru/coronafeirws-covid-19)**.**

**Awdurdodau Lleol**

1. **Sut bydd awdurdodau lleol yn rhoi gwybod i Arolygiaeth Gofal Cymru? Oes yna flwch negeseuon penodol i’w ddefnyddio?**

Dylai awdurdodau lleol ddefnyddio blwch CIW@llyw.cymru a nodi ‘Gwybodaeth gan awdurdodau lleol am lacio’r Safonau Gofynnol Cenedlaethol’ fel pennawd.